钦定古今图书集成/明伦汇编/官常典/第212卷 > 令狐绹
## 钦定古今图书集成/明伦汇编/官常典/第212卷 > 令狐绹

按《旧唐书令狐楚传》：“楚子绹，字子直，太和四年，登进
士第，释褐弘文馆校书郎。开成初，为左拾遗。二年，丁
父丧，服阕，授本官，寻改左补阙，史馆修撰，累迁库部、
户部员外郎。会昌五年，出为湖州刺史。大中二年，召
拜考功郎中，寻知制诰。其年召入充翰林学士。三年，
拜中书舍人，袭封彭阳男，食邑三百户，寻拜御史中”
丞。四年，转户部侍郎，判本司事。其年，改兵部侍郎、同
中书门下平章事。绹以旧事带尚书省官，合先省上，
上日同列集于少府监。时白敏中、崔龟从曾为太常
博士，至相位，欲荣其旧署，乃改集于太常礼院，龟从
手笔志其事于壁。绹辅政十年，累官至吏部尚书、右
仆射、凉国公，食邑二千户。十三年，罢相，检校司空、同
中书门下平章事、河中尹、河中晋绛等节度使。咸通
二年，改汴州刺史、宣武军节度使。三年冬，迁扬州大
都督府长史、淮南节度副大使、知节度事，累加开府
仪同三司、检校司徒，进食邑至三千户。九年，徐州戍
兵庞勋自桂州擅还，七月，至浙西松江，自白沙入浊
河，剽夺舟船而进。绹闻勋至，遣使慰抚，供给刍米。都
押衙李湘白绹曰：“徐兵擅还，必无好意。虽无诏命，除
讨权变，制在藩方。昨其党来投，言其数不逾二千，而
虚张舟航旗帜，恐人见其实，涉境已来，心颇忧惴。计
其水路，须出高邮县界，河岸斗峻而水深狭，若出奇
兵邀之，俾荻船纵火于前，劲兵奋击于后，败走必矣。
若不于此诛锄，俟济、淮、泗合徐人负怨之徒，不下十
万，则祸乱非细也。”绹性懦缓，又以不奉诏命，谓湘曰：
“长淮已南，他不为暴，从他过去，馀非吾事也。”其年冬，
庞勋杀崔彦曾，据徐州，聚众六七万。徐无兵食，乃分
遣贼帅，攻剽淮南诸郡。滁、和、楚、寿继陷。谷食既尽，淮
南之民，多为贼所啖。时两淮郡县多陷，唯杜慆守泗
州，贼攻之，经年不能下。初，诏绹为徐州南面招讨使，
贼攻泗州急，绹令李湘将兵五千人援之。贼闻湘来
援，遣人致书子绹，辞情逊顺，言：“朝廷累有诏赦宥，但
抗拒者三两人耳，旦夕图去之，即束身请命，愿相公
保任之。”绹即奏闻，请赐勋节钺，仍诫李湘但戍淮口，
贼已招降，不得立异。繇是湘军解甲安寝，去警彻备，
日与贼军相对，欢笑交言。一日，贼军乘间步骑径入
湘垒，淮卒五千人皆被生絷送徐州，为贼蒸而食之。
湘与监军郭厚本为庞勋断手足，以徇于康承训军。
时浙西杜审权发军千人，与李湘约会兵，大将翟行
约勇敢知名，浙军未至而湘军败，贼乃分兵立淮南
旗帜，为交“斗之状”，《行约》军望见，急趋之，千人并为贼
所缚，送徐州。绹既丧师，朝廷以左卫大将军、徐州西
南面招讨使马举代绹为淮南节度使。十二年八月，
授检校司徒、太子太保，分司东都。十三年，以本官为
凤翔尹、凤翔陇节度使，进封赵国公，食邑三千户，卒。
子滈、澄、涣、沨。